钦定古今图书集成/理学汇编/经籍典/第137卷 > 《序》
## 钦定古今图书集成/理学汇编/经籍典/第137卷 > 《序》

文之在世，如风行水上，变态无定，惟载道者可贵也，
外此艺焉耳。《六经》之文，浑涵如天，万象森列，不可尚
已。至孔孟继六经而作，其文广大渊弘，中间每取《易》
《诗》《书》中之要语而推广之，阐幽微显，以尽其蕴，则道
从此出矣。夫何韩婴处乎汉孝文之世，遭秦火绝学
之馀，迺能衍诗作传，命意布词，一仿孔、孟之文。凡诸
诗言约旨远者，悉肆力极致，上推天人之理，下及万
物之情，以尽其意。文则严整简古，厉世范俗，皆顺于
道，宛然圣门家法，岂汉世人物之所遽能邪！然生在
当峕，以《诗》名，与鲁申培、《齐辕固》二诗并列于世。亦尝
以《易》作传授人，今已不传，而其诗亦亡，又因以慨叹
天下之遗书于无穷也。嗟乎，韩生不见于经传，故世
鲜闻。今薛子汝修，笃学嗜《诗》，迺于先曾大父黄门公
笥中得此书，爱其文古，而锓诸梓，以传于世，其用心
不亦可嘉也乎！〈济南陈明撰〉